**Uporaba raziskovalnega učenja pri študentih s posebnimi potrebami**

Pri raziskovalnem učenju pridobijo študenti številne veščine, ki jim kasneje koristijo pri opravljanju delovnih nalog.

Izzivi pri samostojnem delu

Če je izvedljivo, organizirajte raziskovalno delo v paru ali v skupini. Tako bodo aktivnosti razdeljene med več študentov in se bo študent s posebnimi potrebami lahko osredotočil na manjši del zadolžitev. Za nekatere študente s posebnimi potrebami je namreč lahko raziskovalno delo, postavljanje hipotez, iskanje literature in reševanje različnih odprtih vprašanj ter dilem zelo naporno in zahtevo. Študenti z Aspergerjevim sindromom, študenti z motnjami avtističnega spektra in študenti z disleksijo lahko imajo težave z reševanjem problemov, izpeljavo analiz, z združevanjem posameznih delov raziskovanja v smiselno končno rešitev, z načrtovanjem samega dela in s spremembo metod dela. Še posebej, če se med opravljanjem zadolžitve izkaže, da je treba izbrati drugačen pristop. Študenti s težavami v duševnem zdravju lahko imajo težave z zbranostjo in motivacijo pri opravljanju zadolžitve. Bodite pozorni na tovrstne težave in študente po potrebi dodatno umerite ali spodbudite.

Študenti z disleksijo ter gluhi in naglušni študenti lahko imajo težave že z razumevanjem besedila in z razumevanjem podanega raziskovalnega problema. Zato je smotrno, da z uvodno aktivnostjo preverite, ali razumejo ključne pojme, raziskovalni problem, obravnavane hipotez ipd. K boljšemu razumevanju lahko pripomorejo diagrami, miselni vzorci, tabele, razdelitev naloge na manjše enote. Prav tako je lahko v pomoč slovar besed, ki bo pojasnil nerazumljive termine.

Za lažjo predstavo o zahtevanem izgledu končne naloge je priporočljivo, da jim pokažete vzorčen primer naloge ali izdelke prejšnjih generacij. Pri opravljanju aktivnosti se še posebej priporoča sprotno spremljanje dela študentov in redno podajanje povratnih informacij, da se morebiten odklon od pričakovanega pravočasno usmeri. Seznanite jih s svojimi pričakovanji, podajte jasne roke in podrobne povratne informacije glede morebitnih izboljšav naloge. Bodite na voljo za dodatne razlage in reševanje dilem.

Priporočila za gradiva

Raziskovalno delo lahko za študente s posebnimi potrebami predstavlja izziv zaradi pogostejše zahteve po iskanju, izbiri in študiju ustreznega gradiva. Študenti z disleksijo, študenti z motnjami avtističnega spektra, študenti z Aspergerjevim sindromom ter gluhi in naglušni študenti lahko imajo težave z organizacijo in razvrstitvijo pomembnosti in smiselnosti gradiv ter njihovim razumevanjem. Priporočamo, da jim pomagate z nasveti kako in kje iskati gradiva ter kako prepoznati za njihovo nalogo uporabna gradiva. Pri tem jih lahko usmerite tudi na drugo osebo (npr. drug študent, knjižničar), ki obvlada strokovno področje. Izkazalo se je namreč, da pomoč prijateljev, sorodnikov in osebnega spremljevalca pogosto ni dovolj učinkovita.

Slepi in slabovidni študenti imajo težave s tiskanimi gradivi, ker jih zaradi težav z vidom ne vidijo. Slabovidnim študentom lahko predstavlja branje knjig z majhnimi črkami precejšen napor. Priporočamo, da jim omogočite dostopna e-gradiva, ali poskrbite za dovolj dolg časovni okvir, da si lahko gradiva sami prilagodijo v njim ustrezno obliko. V primeru uporabe večpredstavnostnih gradiv bodite pozorni, da bodo video gradiva podnaslovljena za gluhe in naglušne ter glasovno opisana za slepe in slabovidne. Slepi in slabovidni potrebujejo tudi opisano slikovno gradivo, saj drugače vsebine slike ne razberejo. Več o dostopnosti gradiv si lahko preberete v [priporočilih za pripravo dostopnih gradiv](http://www.dsis-drustvo.si/podpora-visokosolskim-uciteljem/prilagoditve-studijskih-gradiv/).

Pri uporabi IKT orodij preverite, da so dostopna različnim posebnim potrebam in bodite pozorni, da študenti pri delu ne bodo uporabljali preveč različnih IKT orodij. Slednje namreč nekatere študente zmede ali jim povzroči pretiran stres. Če je študent s posebnimi potrebami že uporabljal katerega od orodij in je seznanjen z njegovo uporabo, omogočite uporabo tovrstnih orodij.

Pri pisnih gradivih, ki jih pripravijo študenti z disleksijo in ostali študenti s težavo s pisnim izražanjem (npr. gluhi), se skušajte v večji meri osredotočiti na vsebino. Mnoge slovnične in pravopisne napake so lahko le posledica posebnih potreb posameznika.

Izzivi v predavalnici in priporočila

Izvedba raziskovalnega učenja v predavalnici lahko predstavlja izziv v primeru dela v skupinah. Nekateri študenti težje sledijo razpravi v skupini, ali niso zmožni oblikovati svojega mnenja pred drugimi. Priporočamo, da člani skupine redno povzemajo povedano, poudarijo pomembne dele razprave in dajo vsakemu študentu možnost da izrazi svoje mnenje. Če ima študent s posebnimi potrebami resnično velike težave z delom v skupini, s študentom premislite o tem, da le-ta razkrije svoje težave. Tako bodo člani skupine bolje razumeli študenta in mu lažje ponudili ustrezno podporo.

Dolgotrajno bolni študenti in študenti s težavami v duševnem zdravju so lahko zaradi slabega počutja ali zdravljenja večkrat odsotni, zato bodite razumevajoči do njihovih odsotnosti. Premislite, ali bi bilo možno, da se takšen študent priključi delu v skupini na daljavo, ali pa zadolžite koga iz skupine, da ga vsakokrat seznani z dogajanjem in diskusijo oziroma opravljenem delu v skupini.

V primeru, da bo delo potekalo individualno in bodo v predavalnici potekale predstavitve, premislite o prilagoditvah za študente, ki imajo težave z javnim nastopanjem (npr. študenti z govorno-jezikovnimi motnjami, študenti z disleksijo, gluhi in naglušni študenti, študenti z Aspergerjevim sindromom, študenti z motnjami avtističnega spektra). Lahko jim ponudite, da delo predstavijo le vam v kabinetu, da ga opravijo v paru s študentom, pripravijo video posnetek v MS PowerPointu, ali da oddajo le pisni izdelek. Nekaterim lahko pomaga, če najprej v paru razpravlja z enim študentom, saj mu to omogoča, da oblikuje svojo idejo in način razprave preden opravi predstavitev v predavalnici.